钦定古今图书集成/明伦汇编/氏族典/第162卷 > 韩邦奇
## 钦定古今图书集成/明伦汇编/氏族典/第162卷 > 韩邦奇

按《明外史韩邦奇传》：“邦奇，字汝节，朝邑人。父绍宗，福
建副使。邦奇登正德三年进士，除吏部主事，进员外
郎。六年冬，京师地震，上疏陈时政阙失，忤旨不报。会
给事中孙祯等劾臣僚不职者，并及邦奇。帝以前疏
故，黜为平阳通判，迁浙江佥事。时中官在浙者凡四
人，王堂为镇守，邦奇闵中官采富阳茶鱼为民害，作
歌哀之堂。”遂奏邦奇沮格上供，作歌怨谤。帝怒，逮至
京，下诏狱，斥为民。嘉靖初，起山东参议，乞休去。寻用
荐以故官莅山西。再乞休去。起四川提学副使，入为
春坊右庶子。七年主应天乡试。坐试录谬误，谪南京
太仆丞。复乞归，起山东副使，迁大理丞。进少卿，以右
佥都御史巡抚宣府。入佐院事，进右副都御史，巡抚
辽东。时辽阳兵变，侍郎黄宗明言“邦奇素有威望，请
假以便宜，速往定乱。”帝方事姑息，不从，命与山西巡
抚任洛换官。至山西，为政严肃，有司供具悉不纳。居
四年，引疾归。中外交荐，以故官起督河道。迁刑部右
侍郎，改吏部，拜南京右都御史。进兵部尚书，参赞机
务。致仕归。三十四年，陕西地大震，邦奇陨焉。赠太子
少保，谥《恭简》。